Predkladacia správa

	Program prípravy a výstavby siete ciest I. triedy na roky 2007 – 2010 bol vypracovaný v zmysle Plánu práce vlády na rok 2007. Tento materiál bol pripravovaný na prerokovanie   do vlády v júni tohto roku. Uznesením vlády č. 463/2007 k informácii o sociálno-ekonomickej situácii v okrese Sobrance bolo v bode B.4 uložené ministrovi dopravy, pôšt a telekomunikácií vytvoriť expertnú skupinu zo zástupcov Ministerstva dopravy, pôšt a telekomunikácií SR a Košického samosprávneho kraja s cieľom prehodnotiť Program prípravy a výstavby ciest I. triedy na roky 2007 – 2010.  Expertná pracovná skupina zasadala v dňoch 18.6. a 27.6.2007 a prijala závery, na základe ktorých bol prehodnotený  zásobník projektov pre IVSC Košice a  do realizácie boli prednostne zaradené stavby, ktoré sú z pohľadu  Košického samosprávneho kraja prioritné. 

Program obsahuje analýzu súčasného stavu na cestách I. triedy, dopravné výkony a intenzity, stratégiu  nového programu, jeho priority, harmonogram začínania a odovzdávania stavieb na roky 2007 – 2010 a menovitý zoznam stavieb financovaných zo štrukturálneho fondu ERDF zo zásobníka projektov  operačného programu Doprava na roky 2007 – 2013.

Naplnením predloženého programu bude do konca roku 2010 vybudovaných 23 km nových ciest, zrekonštruovaných 59 km, zrealizovaných 11 km preložiek ciest, budú odstránené 4 km havarijných úsekov (zosuvy), vybudovaných 13 km obchvatov miest a obcí a opravených 28 mostov. Zvýšenie bezpečnosti a zjazdnosti dosiahneme rekonštrukciou 18 križovatiek a riešením 16 bezpečnostných opatrení. Celková dĺžka plánovanej rekonštrukcie cestnej siete, preložiek ciest a novostavieb predstavuje spolu 110 km ciest I. triedy.

Za najdôležitejší aspekt pri cestách I. triedy považuje  MDPT SR údržbu a periodické opravy, ktoré boli   v ostatných  rokoch úplne zanedbané. V ostatnom čase sa na cestách I. triedy realizovali len lokálne cyklické opravy s minimálnou životnosťou.

Ťažiskom činnosti SSC bude v ďalšom období údržba a tiež opravy ciest I. triedy, čo zohľadňuje aj finančný rámec spoločnosti.
   
Materiál bol prerokovaný v  Rade vlády pre verejnú správu dňa 20. septembra 2007. Rada vlády súhlasila s prerokovaním materiálu vo vláde SR s tým, že pri aktualizácii a upresňovaní programu prípravy a výstavby siete ciest bude prehodnotené strategické zameranie programu (najmä v Nitrianskom kraji), bude sa dôslednejšie posudzovať vplyv programu na životné prostredie a zlepší sa spolupráca a koordinácia programu prípravy a výstavby siete ciest  s VÚC a s vybranými mestami.

    	Materiál po prerokovaní vládou nemá byť predložený inému orgánu.